復老歸東嘉予亦治還蜀之裝賦別湖上
作者：釋居簡
朝代：宋

paragraphs: 華風不常煖，華月豈常曜。
泠泠弗鳴條，冏冏自反照。
野馬空瞇目，爝火謾騰耀。
誰結螢囊口，寒原並秋燒。
誰枵土囊腹，夜壑哀萬竅。
向邇雖暫熱，憑力亦易悄。
悠然付靜勝，了不直一笑。
山林隠君子，浮俗固殊調。
華風起蘋末，華月挂林表。
既安雲霾妬，疇忍塵雜擾。
角嘆一麟足，鶚洗百鷙少。
弱水三萬里，蓬萊眼中小。
况夫左傳癖，舉世不足樂。
亦復烟霞痼，沉綿頗相肖。
云胡去留柄，坐困佞壬褭。
揮手從此別，掉頭莫回眺。
愛惜雙眉厖，脫略萬事了。
龍翔解懸榻，雁宕拓吟徼。
摩挲送鴻目，擲棄連鰲釣。
雲來寄心思，臨風一長嘯。